በአሜሪካ የካንሰር ማህበር ከፍተኛ የካንሰር ተመራማሪ የሆኑት ዶ/ር ዴቪድ ብላተን ካንሰር ‹‹ከቁጥጥር ውጪ በሆኑ የሴሎች መራባት የሚከሰት እና ከመቶ በላይ የሆኑ ህመሞች አጠቃላይ መጠሪያ ነው›› ብለው የበሽታውን ምንነት በአጭሩ ያስረዳሉ፡፡ ከቁጥጥር ውጪ የሆነው የሴሎች ዕድገት የችግሩ መንስኤ ሲሆን ጤናማ ባልሆነ መንገድ የሚፈጠሩ ሴሎች መደበኛውን የሰውነታችንን ስራ በማስተጓጎል ለችግር ያጋልጡናል፡፡ እንግዲህ ለዓመታት በተደረገ ጥናት ጤናማ ያልሆነ የሴሎች ዕድገት የካንሰር መንስኤ እንደሆነ ቢታወቅም፤ ጤናማ ያልሆነ የሴሎች ዕድገት ለምን እንደሚከሰት ከመላ ምት የዘለለ መረጃ እንደሌለ ዶ/ር ዴቪድ ብላንት ይናገራሉ፡፡ በመላ ምት ደረጃ ያሉትን መረጃዎች ሲዘረዝሩም ‹‹ሲጋራ ማጨስ፣ ለከፍተኛ የፀሐይ ብርሃን መጋለጥ፣ የተዛባ የአመጋገብ ስርዓት እና በዘር በመተላለፍ ሊከሰት ይችላል›› ይላሉ፡፡
